กู้ชีพเอสเอ็มอีแบงก์
ฝ่ายการเมืองโดดคุมการฟื้นฟูเบ็ดเสร็จตั้ง&#8216;ภิญโญธนาธรสมชัย&#8217;แก้ปัญหา
8 มี.ค. 2556

ฝ่ายการเมืองโดดคุมการฟื้นฟูเบ็ดเสร็จตั้ง‘ภิญโญธนาธรสมชัย’แก้ปัญหา
ฝ่ายการเมืองกระโดดเข้าแก้ปัญหาเอสเอ็มอีแบงก์เบ็ดเสร็จ ทนุศักดิ์ ติวเข้ม 40 ผู้บริหาร เร่งอัดสินเชื่อใหม่
นายทนุศักดิ์ เล็กอุทัย รมช.คลัง เปิดเผยว่า การแก้ไขปัญหาธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) ต้องมีการแก้ครั้งใหญ่และต้องรื้อโครงสร้างเก่า มิฉะนั้นธนาคารจะกลายเป็นโรงจำนำ ถ้าอยากเป็นสากลต้องแก้กฎกติกาให้ชัดเจน ต่อไปใครจะยุ่งกับเอสเอ็มอีแบงก์ต้องอยู่ในกรอบ ไม่ใช่สั่งอย่างเดียว 
“ผมไม่ปฏิเสธว่าการเมืองเข้าแทรก เพราะผมแทรกแซงเต็มตัว เพื่อให้การแก้ปัญหาเบ็ดเสร็จ เพราะเราต้องเกาะติดปัญหา” นายทนุศักดิ์ กล่าว
นายทนุศักดิ์ ได้มีคำสั่งแต่งตั้งนายภิญโญ ตั๊นวิเศษ ที่ปรึกษา เป็นประธานคณะอนุกรรมการกำกับติดตามการพัฒนาคุณภาพสินเชื่อและการแก้ปัญหาหนี้ที่ไม่ก่อให้เกิดรายได้ มีนายประภาศ คงเอียด ที่ปรึกษาด้านกฎหมายกระทรวงการคลังที่มาจากกระทรวงยุติธรรมเป็นกรรมการ
แต่งตั้งนายธนาธร โล่ห์สุนทร ผู้ช่วยเลขานุการ รมช.คลัง ปฏิบัติราชการประจำ รมช.คลัง เป็นประธานคณะอนุกรรมการกำกับและติดตามและสนับสนุนการวางแผนทางการเงิน ซึ่งทั้งสองคนเป็นนักการเมืองสังกัดพรรคเพื่อไทย
แต่งตั้งนายสมชัย สัจจพงษ์ ผู้อำนวยการ สำนักงานเศรษฐกิจการคลัง (สศค.)เป็นประธานคณะอนุกรรมการกำกับและติดตามการปรับโครงสร้างและกระบวนการบริหารจัดการองค์กร 
กรรมการทั้งสามชุดจะมีตัวแทนจากหน่วยงานต่างๆ เช่น สศค. ธนาคารแห่งประเทศไทย และผู้แทนจากกรมสรรพากร 
นายภิญโญ เปิดเผยว่า ในวันที่ 9 มี.ค.นี้ นายทนุศักดิ์ จะเรียกผู้บริหารระดับสูงของเอสเอ็มอีแบงก์ 40 คน มามอบนโยบายเรื่องการปรับกระบวนการทำงานและเร่งปล่อยสินเชื่อตามนโยบายใหม่ รายละไม่เกิน 15 ล้านบาท 
นายภิญโญ กล่าวว่า ตั้งแต่สัปดาห์หน้าเป็นต้นไป จะมีการปรับการทำงานทั้งระบบ และการปล่อยสินเชื่อต้องรวดเร็ว รวมถึงพิจารณาลูกค้าอย่างรอบคอบ ซึ่งจะทำให้การทำงานของเอสเอ็มอีแบงก์ทุกสาขาเริ่มเดินหน้าได้อย่างมีประสิทธิภาพมากขึ้น 
“ในแผนฟื้นฟูเสนอให้ปล่อยกู้ต่อรายได้ไม่เกิน 20 ล้านบาท ซึ่งเราก็เห็นว่าเหมาะสม แต่สุดท้ายมาลดให้เหลือ 15 ล้านบาท ซึ่งทั้งหมดนี้ต้องมีความเห็นของบอร์ดด้วยว่าเอาอย่างไร เราอยากเดินตามแผนฟื้นฟู แต่อาจมีลูกค้าเก่าที่ดีๆ ไม่เคยเป็นเอ็นพีแอลต้องการใช้เงินกู้เกิน 1520 ล้านบาท เพื่อลงทุนขยายกิจการ บอร์ดสามารถพิจารณาอนุมัติให้สินเชื่อแบบที่รัดกุมมากขึ้นได้” นายภิญโญ กล่าวในตอนท้าย